କେସିଙ୍ଗାଃ(ପୀତେଶ ପଟେଲ)କଳାହାଣ୍ଡି ଜିଲ୍ଲା କେସିଙ୍ଗା ଥାନା ଅଞ୍ଚଳରେ ଲୁହା ଚୋରୀ ସଂଖ୍ୟା ବୃଦ୍ଧି ପାଉଥିବା ଅଭିଯୋଗ ହେଉଛି । କେସିଙ୍ଗା ଥାନା ଅଞ୍ଚଳରେ ଦିନକୁ ଦିନ ବୃଦ୍ଧି ପାଉଥିବା ଲୁହା ଚୋରୀ କୁ ନେଇ ଏକ ଚିନ୍ତାର ବିଷୟ ହୋଇଛି । ଥାନାରେ ଅଭିଯୋଗ ହେଉଥିଲେ ମଧ୍ୟ ଦୃର୍ବୁତ୍ତ ମାନଙ୍କୁ ଧରିବାରେ ପୁଲିସ ବିଫଳ ହେଉଛି ବୋଲି କେସିଙ୍ଗା ସହରରେ ଆଲୋଚନାର ବିଷୟ ହେଉଛି । ଯାହାକୁ ନେଇ ପୁଲିସ ର କାର୍ଯ୍ୟଦକ୍ଷତା ଉପରେ ପ୍ରଶ୍ନବାଚୀ ସୃଷ୍ଟି ହେଉଛି । ତେବେ କେସିଙ୍ଗା ଥାନା ଅଞ୍ଚଳରେ ଦିନକୁ ଦିନ ଯେଉଁ ଭଳି ଭାବେ ଲୁହା ଚୋରୀ ସଂଖ୍ୟା ବୃଦ୍ଧି ପାଉଛି ସେନେଇ କବାଡି ବାଲାଙ୍କ ଉପରେ ସନ୍ଦେହ ସୃଷ୍ଟି କରୁଛି ।
ଯାହାକି କେସିଙ୍ଗା ସହର ଓ ଗ୍ରାମାଞ୍ଚଳରେ ରହିଥିବା କବାଡି ଖାନା ଗୁଡିକ ବେନିୟମ ଭାବେ ରହିଥିଲେ ମଧ୍ୟ ସ୍ଥାନୀୟ ପ୍ରଶାସନ କିମ୍ବା ପୁଲିସ ଯେଉଁ ଭଳି ପଦକ୍ଷେପ ଗ୍ରହଣ କରିବା କଥା ତାହା ହେଉନଥିବା ଅଭିଯୋଗ ହେଉଛି । ପ୍ରକାଶ ଯେ, ଗତ କିଛି ମାସ ତଳେ କେସିଙ୍ଗା ବ୍ଲକ ର ବିଭିନ୍ନ ଜଳ ଯୋଗାଣ ପ୍ରକଳ୍ପ ରୁ ଲକ୍ଷ ଲକ୍ଷ ଟଙ୍କା ର କେବୁଲ ଚୋରି ହୋଇଥିବା ନେଇ କେସିଙ୍ଗା ଥାନାରେ ଅଭିଯୋଗ ହୋଇଥିଲା । ହେଲେ ପୁଲିସ କେବୁଲ ଚୋରି କରିଥିବା ଦୁର୍ବୃତ୍ତ ମାନଙ୍କୁ ଧରିବାରେ କେତେ ସଫଳ ହୋଇପାରିଥିଲା ତାହା ଜଣାପଡ଼ିନାହିଁ ।
ସେହିପରି ଗତ ମାସ ୩ ତାରିଖ ଦିନ କେସିଙ୍ଗା ସ୍ପିନିଙ୍ଗ ମିଲରୁ ଅପରାହ୍ନ ସାଢେ଼ ୪ ଟା ସମୟରେ ଲୁହା ଚୋରୀ କରି ଏକ ଅଟୋ ରିକ୍ସା ସାହାଯ୍ୟରେ ନେବା ବେଳେ ସୁରକ୍ଷା କର୍ମୀ ଙ୍କ ଦ୍ବାରା ଧରାପଡିଥିଲା । ଫଳରେ ଦୃର୍ବୁତ୍ତ ମାନେ ଅଟୋ ରିକ୍ସା କୁ ଛାଡି ସେଠାରୁ ଫେରାର ହୋଇଯାଇଥିଲେ ।
ଏନେଇ ସ୍ପିନିଙ୍ଗ ମିଲର ଜନୈକ କର୍ମଚାରୀ କେସିଙ୍ଗା ଥାନାରେ ଲିଖିତ ଅଭିଯୋଗ କରିଥିଲେ । ପୁଲିସ ଲିଖିତ ଅଭିଯୋଗ କୁ ଗ୍ରହଣ କରି ଥାନା କେଶ୍ ନମ୍ବର ୩୫୦, ତାରିଖ ୭/୯/୨୦୨୨ ଅନୁସାରେ ଏକ ମାମଲା ରୁଜୁ କରାଯାଇଥିଲା ଓ ତାହାର ତଦନ୍ତ ଦାୟିତ୍ୱ ଏଏସ୍ଆଇ ଶ୍ରୀନିବାସ ବିଶ୍ବାଲ ନେଇଥିଲେ । ତେବେ ଏହି ମାମଲାରେ ପୁଲିସ ତଦନ୍ତ କରି ସଂପୃକ୍ତ ଅଟୋ ରିକ୍ସା କୁ ଜବତ୍ କରିବା ସହ ଥାନାକୁ ଆଣିଥିଲା । ତଦନ୍ତରେ ଲୁହା ଚୋରୀ ଅଭିଯୋଗ ରେ କେସିଙ୍ଗା ସହରର ଜଣକୁ ଗିରଫ କରି କୋର୍ଟ ଚାଲାଣ କରିଥିବା ବେଳେ ବାକି ଅନ୍ୟ ଦୁଇ ଜଣ ଏଥିରେ ସଂପୃକ୍ତି ରହିଥିବା ବେଳେ ସେମାନେ ଫେରାର ରହିଥିବା ନେଇ ତଦନ୍ତକାରୀ ଏଏସ୍ଆଇ ପ୍ରକାଶ କରିଛନ୍ତି । ଯାହାକି ଏହି ଅଭିଯୋଗ ରେ କେସିଙ୍ଗା ସହରରେ ଥିବା କିଛି କବାଡି ବାଲାଙ୍କୁ ଡାକି ପୁଲିସ ପଚରାଉଚରା କରିଥିବା ନେଇ ଶୁଣିବାକୁ ମିଳିଥିଲା । ତେବେ ଲୁହା ଚୋରୀ ବୃଦ୍ଧିକୁ ରୋକିବା ପାଇଁ ଆବଶ୍ୟକ ପଦକ୍ଷେପ ଗ୍ରହଣ କରିବା ପାଇଁ ସାଧାରଣରେ ଦାବି ହେଉଛି ।
